પરંતુ આમ છતાંય દિવસે ને દિવસે હાર્દિકનું વલણ, ભાજપા સરકાર વિરુદ્ધ વધુ ને વધુ આક્રમક અને નકારાત્મક રહ્યું છે. આ સંદર્ભમાં એ બાબત નોંધવી જરી છે કે, ગુજરાત કોંગ્રેસે હાર્દિક પટેલને બે હાથ પહોળા કરીને ઉમળકાથી આવકાર્યો છે. રાહુલ ગાંધી સહિત કોંગ્રેસના આગેવાનોએ હાર્દિકની માગણીઓ સંદર્ભમાં સહાનુભૂતિનો દેખાવ પણ કર્યો છે. પરંતુ આ લખાય છે ત્યાં સુધીમાં કોંગ્રેસ પક્ષે, હાર્દિક પટેલની અનામત માટેની માગણીનો ઓબીસી કોટામાં સમાવેશ કરાશે કે તેને ઈબીસી-બિનઅનામત ગરીબ તબકામાં સમાવેશ કરાશે ? તેની સ્પષ્ટતા કરી નથી. હાર્દિકની પાંચ માગણીઓમાંથી છેલ્લી અનામતની માગણી અંગે કોંગ્રેસે હજુ સુધી તેનું સ્ટેન્ડ જાહેર કર્યું નથી. આમ છતાંય પાંચ પૈકીની ચાર માગણીઓ કોંગ્રેસે સ્વીકારી છે એમ જણાવી, હાર્દિકે કોંગ્રેસ પ્રત્યેનો તેનો ઝુકાવ પ્રગટ કર્યો છે. ભાજપાએ પણ હાર્દિકની આ જ પ્રકારની માગણીઓ સંદર્ભમાં જે સ્પષ્ટ જાહેરાતો કરી છે તેની, હાર્દિકે ‘લોલીપોપ’ કહી મજાક કરી છે. પરંતુ કોંગ્રેસની આવી જ જાહેરાત એ પણ ‘લોલીપોપ’ જ છે, એમ કહેવાને બદલે, ‘ભાજપા ભગાઓ અને કોંગ્રેસ લાવો’ એ પ્રકારના સંકેતો હાર્દિકે જરૂર આપ્યા છે ! જ્યારે હાર્દિકને કહેવામાં આવ્યું કે, કોંગ્રેસ પાર્ટીમાં પણ અનેક ખામીઓ-ખરાબી છે ત્યારે હાર્દિકનો લાક્ષણિક જવાબ : "કોંગ્રેસ ચોર છે, પરંતુ ભાજપા મહાચોર છે! આ સંદર્ભમાં હવે કોણ ચોર અને કોણ મહાચોર ? - એનો ફેંસલો ‘હાર્દિક-અદાલત’ જ કરવા લાગશે, તો પછી આપણી ન્યાયિક અદાલતો માટે કયાં કામો બાકી રહેશે ?!